NEUVOSTON DIREKTIIVI,

annettu 1 päivänä lokakuuta 1985,

tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta kuudennen kerran (PCB:t/PCT:t) (85/467/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 100 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(1),

ottaa huomioon talous- ja sosiaalikomitean lausunnon(2),

sekä katsoo, että

polyklooratut difenyylit (PCB:t) ja polyklooratut terfenyylit (PCT:t) voivat muodostaa vakavia vaaroja terveydelle ja ympäristölle,

on todettu, että huolimatta PCB:n ja PCT:n käytölle direktiivillä 76/769/ETY(3), sellaisena kuin se on viimeksi muutettuna direktiivillä 83/478/ETY(4), asetetuista rajoituksista, ei yleisesti ole merkkejä siitä, että PCB:n ja PCT:n aiheuttama ympäristön pilaantuminen olisi merkittävästi vähentynyt; erittäin myrkyllisiä aineita saattaa vapautua tulipalon sattuessa; sen vuoksi direktiivissä 76/769/ETY asetettua valmisteeseen sisältyvän PCB:n ja PCT:n enimmäismäärää 0,1 painoprosenttia on alennettava huomattavasti,

direktiivin 76/769/ETY antamisen jälkeen on kehitetty korvaavia yhdisteitä, joita pidetään ihmisten ja ympäristön kannalta vaarattomampina; PCB:n ja PCT:n markkinoille saattaminen ei sen vuoksi nykyoloissa ole enää perusteltua eräitä kestoltaan rajoitettuja poikkeustapauksia lukuun ottamatta,

PCB:n ja PCT:n käytön joissakin tällä hetkellä käytössä olevissa laitoksissa ja laitteissa olisi saatava jatkua, kunnes ne on poistettu käytöstä, tai laitoksen ja laitteiden käyttöiän päättymiseen asti; jäsenvaltiot voivat kuitenkin kieltää PCB:n ja PCT:n käytön alueellaan ennen laitoksen ja laitteiden käyttöiän päättymistä,

jäsenvaltioille olisi sallittava mahdollisuus myöntää poikkeuksia PCB:n ja PCT:n käyttökiellosta, kun niitä käytetään raaka-aineina tai puolivalmisteina ja tietyt edellytykset täytetään, erityisesti kun jäsenvaltiot katsovat, että siitä ei ole vaaraa ihmisten terveydelle ja ympäristölle, ja

PCB:n ja PCT:n käyttöä ei tässä vaiheessa ole mahdollista kieltää yleisemmin; tämä direktiivi on kuitenkin tärkeä vaihe tällaisen kiellon suuntaan,

ON ANTANUT TÄMÄN DIREKTIIVIN:

1 artikla

1. Korvataan direktiivin 76/769/ETY liitteessä I oleva 1 kohta tämän direktiivin liitteen tekstillä.

2. Muutetaan direktiivin 76/769/ETY liitettä II seuraavasti:

- nykyinen liite II siirtyy liitteessä II olevaksi A osaksi,

- lisätään jäljempänä oleva B osa:

"B. PCB:tä ja PCT:tä sisältävien tuotteiden merkintöjä koskevia erityisiä säännöksiä

Jäsenvaltiot voivat lisäksi vaatia, että PCB:tä tai PCT:tä sisältävissä laitteissa tai laitoksissa on esillä PCB:n ja PCT:n hävittämistä koskevat ohjeet sekä ohjeet niitä sisältävien laitteiden ja laitosten huollosta ja käytöstä, edellä sanotun kuitenkaan rajoittamatta vaarallisten aineiden ja valmisteiden merkintöjä koskevien muiden direktiivien säännösten soveltamista. Näiden ohjeiden on oltava luettavissa vaakasuorassa, kun PCB:tä tai PCT:tä sisältävä esine on asennettu tavanomaisella tavalla. Tekstin on selvästi erotuttava taustasta.

Jäsenvaltiot voivat vaatia, että kirjoitus on niiden alueella ymmärrettävällä kielellä."

2 artikla

1. Jäsenvaltioiden on toteutettava tämän direktiivin noudattamisen edellyttämät toimenpiteet viimeistään 30 päivänä kesäkuuta 1986. Niiden on ilmoitettava tästä komissiolle viipymättä.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä direktiivi on osoitettu kaikille jäsenvaltioille.

Tehty Luxemburgissa 1 päivänä lokakuuta 1985.

Neuvoston puolesta

Puheenjohtaja

J. F. POOS

(1) EYVL N:o C 141 10.6.1985, s. 76

(2) EYVL N:o C 104, 25.4.1985, s. 1

(3) EYVL N:o L 262, 27.9.1976, s. 201

(4) EYVL N:o L 263, 24.9.1983, s. 33

LIITE

>TAULUKON PAIKKA>